CELEX: 32018D0496
Language: lt
Date: 2018-03-22 00:00:00
Title: 2018 m. kovo 22 d. Komisijos įgyvendinimo sprendimas (ES) 2018/496 dėl 2018 m. metinio prioritetų sąrašo, kuriuo remiantis rengiami tinklo kodeksai ir gairės, sudarymo (Tekstas svarbus EEE. )

23.3.2018   
            
            
               LT
            
            
               Europos Sąjungos oficialusis leidinys
            
            
               L 81/83
            
         KOMISIJOS ĮGYVENDINIMO SPRENDIMAS (ES) 2018/496
   2018 m. kovo 22 d.
   dėl 2018 m. metinio prioritetų sąrašo, kuriuo remiantis rengiami tinklo kodeksai ir gairės, sudarymo
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 714/2009 dėl prieigos prie tarpvalstybinių elektros energijos mainų tinklo sąlygų, panaikinantį Reglamentą (EB) Nr. 1228/2003 (1), ypač į jo 6 straipsnio 1 dalį,
   atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 715/2009 dėl teisės naudotis gamtinių dujų perdavimo tinklais sąlygų, panaikinantį Reglamentą (EB) Nr. 1775/2005 (2), ypač į jo 6 straipsnio 1 dalį,
   kadangi:
   
               (1)
            
            
               siekiant visiškai integruoti energijos vidaus rinką būtina rengti ir įgyvendinti tinklo kodeksus ir gaires, Trečiuoju energetikos teisės aktų rinkiniu (3) sukurta institucinė tinklo kodeksų rengimo struktūra, siekiant prireikus suderinti technines, veiklos ir rinkos taisykles, kuriomis reglamentuojami elektros energijos ir dujų tinklai. Šiuo tikslu Energetikos reguliavimo institucijų bendradarbiavimo agentūra (ACER), Europos perdavimo sistemos operatorių tinklai (ENTSO) ir Komisija glaudžiai bendradarbiauja su visais susijusiais suinteresuotaisiais subjektais;
            
         
               (2)
            
            
               sritys, kuriose gali būti rengiami tinklo kodeksai, nustatytos Reglamento (EB) Nr. 714/2009 8 straipsnio 6 dalyje ir Reglamento (EB) Nr. 715/2009 8 straipsnio 6 dalyje. Be galimybės rengti tinklo kodeksus, Komisija taip pat gali nuspręsti rengti gaires Reglamento (EB) Nr. 714/2009 18 straipsnio 1, 2 ir 3 dalyse ir Reglamento (EB) Nr. 715/2009 23 straipsnio 1 dalyje nustatytose srityse. Pagal Reglamento (EB) Nr. 714/2009 6 straipsnio 1 dalį ir Reglamento (EB) Nr. 715/2009 6 straipsnio 1 dalį Komisija pirmiausia turėtų parengti metinį prioritetų sąrašą, kuriame nurodomos sritys, įtrauktinos rengiant tinklo kodeksus;
            
         
               (3)
            
            
               per viešas konsultacijas (4) dauguma suinteresuotųjų subjektų pritarė nustatytiems jau vykdomo darbo prioritetams ir pabrėžė tinkamo ir gerai koordinuojamo priimtų tinklo kodeksų ir gairių įgyvendinimo svarbą, kartu užtikrinant struktūrišką suinteresuotųjų subjektų dalyvavimą. Keli respondentai atkreipė dėmesį į tai, kad ateityje gali prireikti apsvarstyti galimybę iš dalies pakeisti priimtus tinklo kodeksus ir gaires;
            
         
               (4)
            
            
               atsižvelgiant į suinteresuotųjų subjektų atsiliepimus ir į būsimas teisėkūros iniciatyvas įgyvendinant rinkos modelio iniciatyvą, įvairias priemones, būtinas siekiant užtikrinti visišką energijos vidaus rinkos integraciją, ir į tai, kad tinklo kodeksams ir gairėms įgyvendinti visos susijusios šalys, įskaitant Europos Komisiją, ACER, ENTSO ir suinteresuotuosius subjektus, turės skirti daug išteklių, į metinius prioritetų sąrašus naujų sričių neįtraukta,
            
         PRIĖMĖ ŠĮ SPRENDIMĄ:
   1 straipsnis
   Šiuo sprendimu naujų sričių, kuriose 2018 m. turėtų būti rengiami elektros energijos ir dujų sektoriams skirti tinklo kodeksai ir gairės, nenustatoma.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2018 m. kovo 22 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 211, 2009 8 14, p. 15.
   
      (2)  OL L 211, 2009 8 14, p. 36.
   
      (3)  Trečiąjį energetikos teisės aktų rinkinį sudaro 2009 m. liepos 13 d. Europos Parlamento ir Tarybos direktyva 2009/72/EB dėl elektros energijos vidaus rinkos bendrųjų taisyklių, panaikinanti Direktyvą 2003/54/EB (OL L 211, 2009 8 14, p. 55), 2009 m. liepos 13 d. Europos Parlamento ir Tarybos direktyva 2009/73/EB dėl gamtinių dujų vidaus rinkos bendrųjų taisyklių, panaikinanti Direktyvą 2003/55/EB (OL L 211, 2009 8 14, p. 94), reglamentai (EB) Nr. 714/2009 ir (EB) Nr. 715/2009 ir 2009 m. liepos 13 d. Europos Parlamento ir Tarybos reglamentas (EB) Nr. 713/2009, įsteigiantis Energetikos reguliavimo institucijų bendradarbiavimo agentūrą (OL L 211, 2009 8 14, p. 1).
   
      (4)  Atsiliepimai paskelbti adresu https://ec.europa.eu/info/consultations/public-consultation-priorities-network-codes-and-guidelines-2018-based-article-6-1-regulation-ec-no-714-2009-and-regulation-ec-no-715-2009_en.